เงินของเขา คือเงินของเรา
หากแพทย์เป็นอาชีพที่รักษาชีวิตของคนไข้ ที่ปรึกษาการลงทุนก็ถือเป็นอาชีพที่รักษาปากท้องของลูกค้า
17 เม.ย. 2559

โดย...ชลลดา อิงศรีสว่าง
หากแพทย์เป็นอาชีพที่รักษาชีวิตของคนไข้ ที่ปรึกษาการลงทุนก็ถือเป็นอาชีพที่รักษาปากท้องของลูกค้า
“ผมถือว่าอาชีพการเป็นที่ปรึกษาการลงทุน เป็นหมอรักษาฐานะการเงินของคน ซึ่งเป็นงานที่มีความสำคัญมากขึ้นเรื่อยๆ ในอนาคต” จิรวัฒน์ สุภรณ์ไพบูลย์ ผู้บริหารกลุ่มธุรกิจบริการไพรเวทแบงก์ ธนาคารกสิกรไทย
ตำแหน่งของ จิรวัฒน์ อาจจะดูแปลกต่อคนภายนอก แต่สำหรับธนาคารแล้วตำแหน่งนี้เทียบเท่ารองกรรมการผู้จัดการใหญ่อาวุโส ซึ่งสำคัญไม่แพ้หน่วยงานอื่น และเป็นผู้ให้แนวคิดที่เป็นเนื้อหาส่งลงไปใน K-Expert ซึ่งเป็นหน่วยงานที่ปรึกษาและให้ความรู้ทางการเงินแก่ลูกค้ารายย่อย
เขาวนเวียนอยู่กับการเป็นไพรเวทแบงก์เกอร์ ซึ่งเป็นงานดูแลสร้างความมั่งคั่งให้กับลูกค้า โดยเป็นที่ปรึกษาการลงทุนและดูแลสินทรัพย์ของลูกค้ารายใหญ่ สร้างเงินต่อเงินให้ โดยนำความรู้ด้านการเงินเข้าไปแนะนำและแลกเปลี่ยนกับลูกค้า
จิรวัฒน์ เรียนจบจากคณะเศรษฐศาสตร์ จุฬาลงกรณ์มหาวิทยาลัย และปริญญาโทบริหารธุรกิจจากสถาบันบัณฑิตบริหารธุรกิจ ศศินทร์ จุฬาลงกรณ์มหาวิทยาลัย เริ่มทำงานที่บริษัทหลักทรัพย์ ภัทร และมอร์แกน สแตนเลย์ เอเชีย รวมทั้งมีโอกาสได้ศึกษาและร่วมงานกับบริษัทด้านการเงินระดับโลกมาโดยตลอด
เพราะทำงานอยู่ในแวดวงการบริหารความมั่งคั่ง จิรวัฒน์ จึงเห็นว่าการบริหารงานและให้ความรู้ด้านการเงินเป็นงานสำคัญ และจะยิ่งสำคัญมากขึ้นเมื่อประเทศไทยกำลังก้าวเข้าสู่สังคมผู้สูงอายุ แต่คนส่วนใหญ่ของประเทศกลับไม่มีอิสรภาพทางการเงิน ยังมีรายได้ที่ไม่แน่ใจว่าจะพอกินพอใช้ในอนาคต จุดประกายให้เขาอยากขยายทักษะทางการเงินที่มีให้กับคนอื่น
“เราอยู่ในโลกของทุนนิยม ทักษะทางการเงินเป็นสิ่งจำเป็นไม่ยิ่งหย่อนไปกว่าการจ่ายหนี้ การหาเงินได้และใช้เงินเป็นยังไม่พอ ต้องลงทุนเป็นด้วย เรื่องนี้ควรจะถูกปลูกฝังตั้งแต่เด็ก ผมเดินสายบรรยายทุกที่ ทั้งในองค์กรเอกชนต่างๆ และในมหาวิทยาลัย ก็พบว่าควรจะมีการบรรจุวิชาการลงทุนไว้ในหลักสูตรทุกมหาวิทยาลัย ให้เป็น Life Skill อีกด้านหนึ่ง นอกเหนือจากวิชาการด้านวิชาชีพอื่นที่เรียน” จิรวัฒน์ กล่าว
การเห็นความสำคัญของการพออยู่พอกินของคน ทำให้เขานำเอาหลักคิดสอดแทรกไว้ในการจัดทำเนื้อหาของหน่วยงาน K-Expert ซึ่งธนาคารมุ่งหวังให้เป็นหน่วยงานส่งเสริมความรู้ทางการเงินให้กับประชาชนที่มีรายได้ปานกลางลงมาถึงผู้มีรายได้น้อย
“ผมยินดีที่จะเดินสายไปบรรยายให้ความรู้ทุกที่ เพื่อให้ความรู้และปลูกฝังทัศนคติที่ดีให้กับประชาชน บางคนลงทุนแล้วเสียหายเพียงครั้งเดียวก็เข็ดและเลิกที่จะลงทุน นำรายได้ฝากไว้กับเงินฝาก ซึ่งยังไงก็ไม่เพียงพอที่จะรองรับค่าใช้จ่ายและอัตราเงินเฟ้อในอนาคต” เขากล่าว
ความพยายามที่จะส่งเสริมความรู้ทางการเงินให้กับคนอื่น ทำให้จิรวัฒน์ เดินสายบรรยายให้ความรู้ทางการเงินทุกที่ที่มีโอกาส และรู้สึกดีที่ได้สร้างความสุขให้กับคน หากการสร้างความมั่งคั่งทำให้คนมีเงินมีทรัพย์สินมากขึ้น มีชีวิตที่ดีขึ้น
จิรวัฒน์ กล่าวว่า ทุกคนไม่ว่าจะมีมากหรือมีน้อย ก็สามารถที่จะอยู่ได้ แต่อยู่อย่างไร ถ้าเตรียมตัวล่วงหน้าได้ดีว่าแก่แล้วเราต้องการมีคุณภาพชีวิตอย่างไร ก็ทำงานสะสมทรัพย์ไว้ แต่ควรจะสร้างทัศนคติพอเพียงให้กับชีวิต เพราะถ้าคุณไม่พอก็จะแสวงหาไปเรื่อยไม่มีที่สิ้นสุด การลงทุนจะต้องอาศัยความเข้าใจ รู้จักความเสี่ยง ไม่โลภ
สำหรับผู้ที่มีอาชีพอินเวสต์เมนต์แบงก์เกอร์ เมื่อบริหารเงินของลูกค้า สิ่งที่ต้องคิดเสมอว่าเงินของลูกค้าเหมือนเงินของเราเอง ดังนั้นจะต้องระมัดระวังเรื่องความเสี่ยงให้มาก
“ผมว่าการบริหารเงินคือการบริหารชีวิต ถ้าหมอมีความสำคัญในการรักษาชีวิตคนไข้ ที่ปรึกษาการเงินก็เหมือนหมอการเงิน ก็มีความสำคัญในการรักษาคุณภาพชีวิตเช่นกัน” จิรวัฒน์ กล่าวทิ้งท้าย